
A magas aerob kapacitás szerepe a programozott sejthalálban patkány herében: rák prevenció?

BEVEZETÉS
Régóta ismert, hogy az alacsony maximális oxigén felvétel (VO2max) számos betegség (szív- és keringési rendellenességek, elhízás, cukorbetegség, rák) kialakulásának kockázatát növeli. Az aerob kapacitás jelentős mértékben genetika függő. Az ún. civilizációs betegségek kezelésére nincs közös gyógyszer viszont megelőzésükben a rendszeres testmozgás pozitív hatásainak köszönhetően új távlatok nyílnak. Az elmúlt évtizedek fontos kutatási területévé vált a programozott sejthalál mechanizmusának tanulmányozása, amely fontos feladatot lát el a rákos folyamatokban.
HIPOTÉZIS
Feltételeztük, hogy a VO2max-függő genetikai szelekció, rendszeres edzés és/vagy rezveratrol adagolás befolyásolja a SIRT1 aktivitását a herékben ami megjelenik a p53 acetilációjában is, ami befolyásolja az apoptózist.
VIZSGÁLATI MÓDSZEREK
Jelenlegi vizsgálatunkban futási képességük – alacsony- (LRC) és magas- (HRC) futókapacitású – alapján szelektált 22. generációs hím patkányokkal dolgoztunk. Az állatokat 8 csoportra osztottuk: kontrol LRC (C. low), edző LRC (T. low), rezveratrolt kapó (RSV. low), edző és rezveratrolt kapó (T.+RSV. low), és ugyanígy a magas futókapacitásúak esetén. 10 héten át (5nap/hét) futószalagos állóképességi edzést alkalmaztunk a VO2max 60%-án. Az időtartam állandó volt, míg a sebességet a VO2max-nek megfelelően emeltük. A fehérjék mennyiségi vizsgálata Western-blot technikával történt patkány here szövetből, adatelemzést ANOVA-val végeztük (p<0,05).
EREDMÉNYEK
Rezveratrol hatására szignifikánsan nőtt a SIRT1 szintje az LRC csoportban. A tumor képződést gátló proteinek szintje (p53, Bax) rezveratrol és edzés együttes hatására jelentős mértékű emelkedés tapasztalható Az acetilált p53 esetében a két fő csoport edző, rezveratrollal kezelt és az edző és rezveratrolt kapó csoportjai között kaptunk különbséget, ill. csoporton belül a kontrol állatokhoz képest a(z) RSV. low és T.+RSV. high állatoknál. A BcL-2 szintjében nem találtunk eltérést.
ÖSSZEFOGLALÁS
Az LRC és HRC állatok néhány esetben eltérő genetikájuknak köszönhetően eltérően reagáltak az edzésre és rezveratrol adagolásra. Igazolódott, hogy rendszeres testedzéssel és/vagy megfelelő táplálkozással csökkenthetjük például a rák kialakulásának az esélyét a herében, mivel a tumor képződés gátlásáért felelős proteinek szintje nőtt edzés, ill. rezveratrol kezelés hatására, míg a tumor képződésért felelős protein szintje csökkent.



